
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas loceklis Andrejs Vanags – patērētāju interešu pārstāvis,
Komisijas locekle Irēna Riekstiņa – komersantu interešu pārstāve,
izskatīja rakstveida procesā strīdu starp patērētāju un SIA “Māksla ceļot” (turpmāk – sabiedrība) saistībā ar kompleksā tūrisma pakalpojuma neatbilstību līguma noteikumiem.
No lietas materiāliem izriet, ka 2025. gada jūlijā patērētāja vērsās pie sabiedrības ar mērķi organizēt ģimenes ceļojumu uz Šrilanku un Maldīvām. Sabiedrība organizēja aviobiļešu iegādi, viesnīcu rezervēšanu un transfēru pakalpojumus. 2025. gada 6. augustā patērētāja samaksāja sabiedrībai 3218,00 EUR par uzturēšanos viesnīcā OBLU Select Sangeli Maldīvās laika posmā no 2025. gada 23. augusta līdz 2025. gada 27. augustam rezervētajā Deluxe Beach Villa with Pool villā. Pēc apmaksas sabiedrība nosūtīja patērētājai vaučeru par minēto izmitināšanas pakalpojumu. Patērētāja norāda, ka, ierodoties Maldīvās, viesnīcas pārstāvji informējuši, ka rezervācija nav spēkā un ka rezervētā Deluxe Beach Villa with Pool villa nav pieejama. Tā vietā patērētājai un viņas ģimenei tika nodrošināta Water Villa bez baseina. Patērētāja norāda, ka šāds izmitināšanas veids neatbilda rezervētajam pakalpojumam. Tāpat viesnīcā tika pieprasīts samaksāt Green Tax nodokli 144,00 USD apmērā, lai gan patērētājai pirms ceļojuma tika norādīts, ka visi maksājumi ir veikti un papildu maksājumi nebūs jāveic. Pēc atgriešanās patērētāja vērsās pie sabiedrības ar pretenziju, pieprasot atlīdzināt vienas dienas izmitināšanas vērtību 804,50 EUR apmērā, atmaksāt Green Tax maksājumu 144,00 USD apmērā, kā arī atmaksāt 100,00 EUR priekšapmaksu. 
Sabiedrība lietā ir sniegusi skaidrojumu, norādot, ka tā darbojas kā ceļojumu aģentūra un starpnieks tūrisma pakalpojumu rezervēšanā. Sabiedrība uzskata, ka patērētājai nav pārdots kompleksais tūrisma pakalpojums, jo pakalpojumi tikuši izvēlēti secīgi un atsevišķi. Sabiedrība norāda, ka sākotnēji rezervācija tika apstiprināta, saņemot Hotelston vaučeru, tomēr neilgi pirms patērētājas ierašanās tika saņemta informācija, ka sākotnēji rezervēto izmitināšanas veidu nodrošināt nav iespējams. Sabiedrība norāda, ka patērētājai faktiski tika nodrošināta Water Villa, kas sabiedrības ieskatā ir augstākas kategorijas un dārgāks izmitināšanas veids. Attiecībā uz Green Tax sabiedrība skaidro, ka no Hotelston bija saņēmusi informāciju, ka klientiem papildu maksājumi nebūs jāveic. Savukārt attiecībā uz 100,00 EUR priekšapmaksu sabiedrība norāda, ka tā esot tikusi ieskaitīta gala norēķinā. 
Komisija, izvērtējot lietā esošos materiālus, iepazīstoties ar līguma noslēgšanas apstākļiem, secina, ka patērētāja iegādājās komplekso tūrisma pakalpojumu Tūrisma likuma izpratnē. No lietas materiāliem izriet, ka patērētāja vēlējās iegādāties ceļojumu, nevis atsevišķi vienoties par viesnīcas un aviopakalpojumiem. Sabiedrība veica aviobiļešu iegādi, viesnīcu rezervēšanu un transfēru organizēšanu viena ceļojuma ietvaros, savukārt rēķinā Nr. 480/25 vienlaikus bija ietverta maksa gan par viesnīcu, gan transfēru. 
Atbilstoši Tūrisma likuma 1. panta pirmās daļas 5. punktam komplekss tūrisma pakalpojums ir vismaz divu dažādu tūrisma pakalpojumu apvienojums viena ceļojuma ietvaros. No minētā izriet, ka starp pusēm noslēgtais darījums ir uzskatāms par komplekso tūrisma pakalpojumu, līdz ar to strīds vērtējams atbilstoši kompleksā tūrisma pakalpojuma regulējumam. 
Komisija norāda, ka saskaņā ar 2018. gada 26. jūnija Ministru kabineta noteikumu Nr. 380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” (turpmāk – Noteikumi) 117. punktu ceļotājam ir tiesības uz atbilstošu cenas samazinājumu par jebkādu laikposmu, kurā ir notikusi neatbilstība, un saņemt atbilstošu kompensāciju no tūrisma operatora par visiem zaudējumiem, ko ceļotājs cieš jebkādas neatbilstības rezultātā, ja vien tūrisma operators nepierāda, ka neatbilstība ir radusies ceļotāja vainas dēļ. No minētā izriet, ka patērētājai ir tiesības prasīt atlīdzinājumu par sniegtu neatbilstošu pakalpojumu jebkurā laika posmā.
Attiecībā uz patērētājai pieprasīto maksu par Green Tax jeb Zaļo nodokli Komisija skaidro, ka saskaņā ar Noteikumu 62.3. apakšpunktu tūrisma operators pirms līguma noslēgšanas sniedz ceļotājam informāciju par kompleksā tūrisma pakalpojuma kopējo cenu, ieskaitot nodokļus un visas papildu maksas, maksājumus un citas izmaksas, vai, ja minētās izmaksas nevar pamatoti aprēķināt pirms līguma noslēgšanas, norādi par to, kāda veida papildu izmaksas ceļotājam vēl varētu nākties segt. Savukārt atbilstoši Noteikumu 66. punktam, ja tūrisma operators vai tūrisma aģents pirms kompleksā tūrisma pakalpojuma līguma noslēgšanas nav izpildījis informācijas sniegšanas prasības attiecībā uz papildu maksājumiem vai citām izmaksām, ceļotājs attiecīgās izmaksas nesedz.
No lietas materiāliem izriet, ka patērētāja netika informēta par nepieciešamību veikt Green Tax maksājumu. Tieši pretēji, patērētāja norādījusi, ka sabiedrība bija apliecinājusi, ka visi maksājumi ir veikti un papildu maksājumi nebūs jāveic. Arī sabiedrības iesniegtie pierādījumi apliecina, ka Hotelston informējis sabiedrību, ka klientiem nav jāveic nekādi papildu maksājumi uz vietas. Līdz ar to Komisija secina, ka patērētāja pirms līguma noslēgšanas netika informēta par nepieciešamību segt Green Tax maksājumu, tādēļ patērētājai nebija pienākuma segt šādas izmaksas. Attiecīgi sabiedrībai ir pienākums atlīdzināt patērētājai samaksāto Green Tax maksājumu 144,00 USD apmērā. 
Komisija konstatē, ka lietas materiāli apliecina, ka patērētājai netika nodrošināta rezervētā Deluxe Beach Villa with Pool villa. Sabiedrība pati atzinusi, ka sākotnēji rezervētais izmitināšanas veids nebija pieejams un tika aizstāts ar citu izmitināšanas veidu. Komisija secina, ka neatkarīgi no sabiedrības norādītā par alternatīvās villas tirgus vērtību, patērētājai netika nodrošināts tieši tas pakalpojums, par kuru bija panākta vienošanās. 
Komisija ņem vērā, ka patērētāja pieprasa kompensāciju 804,50 EUR apmērā, kas atbilst vienas uzturēšanās dienas izmaksām rezervētajā viesnīcā, kā arī lietas materiālos ietverto saraksti, kurā sabiedrības pārstāve norādījusi, ka patērētāja saņems kompensāciju aptuveni vienas uzturēšanās dienas vērtībā. 
Komisijas ieskatā patērētājai ir tiesības saņemt cenas samazinājumu 320,00 EUR apmērā par neatbilstošu izmitināšanas pakalpojumu, kā arī saņemt atmaksu par Green Tax maksājumu 144,00 USD apmērā. Atbilstoši lietas izskatīšanas laikā piemērojamajam Latvijas Bankas valūtas kursam minētā summa atbilst 126,25 EUR. Līdz ar to sabiedrībai ir pienākums atlīdzināt patērētājai 126,25 EUR. Attiecībā uz 100,00 EUR priekšapmaksu Komisija secina, ka lietas materiālos pastāv pretrunīga informācija par tās ieskaitīšanu gala norēķinos. Komisijas rīcībā nav informācijas, kas apstiprinātu Sabiedrības apgalvojumu, ka 100,00 EUR maksājums ir samaksa par konsultāciju vai līguma noslēgšanu. Savukārt patērētājai izrakstītajos rēķinos šī summa ir norādīta kā priekšapmaksa, un no lietas materiāliem nav konstatējams, ka minētie 100,00 EUR būtu ieskaitīti kopējā ceļojuma cenā.
 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, Noteikumu 117.punktu,
nolemj:

daļēji apmierināt patērētājas prasību.
Uzlikt SIA “Māksla ceļot” pienākumu izmaksāt patērētājai 320,00 EUR kā cenas samazinājumu par nenodrošinātu rezervēto izmitināšanas pakalpojumu.
Uzlikt SIA “Māksla ceļot” pienākumu atlīdzināt patērētājai Green Tax maksājumu 144,00 USD apmērā. Atbilstoši lietas izskatīšanas laikā piemērojamajam Latvijas Bankas valūtas kursam minētā summa atbilst 126,25 EUR. 
Uzlikt SIA “Māksla ceļot” pienākumu atlīdzināt patērētājai priekšapmaksu 100 EUR apmērā.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Liene Neimane

